和仙詩友鶴吟
作者：何夢桂
朝代：宋

paragraphs: 當年隻鶴揚州去，羽衣虹裳滅烟霧。
千年華表不歸來，來時忘却邯鄲路。
短篷月白起酸風，天陰鬼哭戰場空。
黄昏欲望城西東，亂山青處白雲中。
誰解歌離騷，我自斟酌酒。
一醉醉百年，無夢到浙右。
插我羽翼兩臂間，頂丹蛻盡毛骨凡。
下天上天隨君去，不與人世同悲歡。
星星有語說未已，夕陽西去東流水。
一聲嘹唳入蒼冥，青塚纍纍呼不起。